Rijeka, 16. srpnja 2020.g.

**OBJAVA ZA MEDIJE**

**OTVOREN ČETVRTI DJEČJI FESTIVAL TOBOGAN EUROPSKE PRIJESTOLNICE KULTURE**

**U Rijeci – Europskoj prijestolnici kulture otvoren je četvrti po redu dječji festival Tobogan!** I to – dva puta, zbog svih mjera zaštite u borbi protiv COVIDA-19. Takva su vremena.

Na Trgu Ivana Klobučarića, pred OŠ Nikola Tesla tako se za razliku od lani nije gužvalo 5 tisuća, već po 300 gledatelja u svakoj od izvedbi svečanog otvorenja festivala, upravo zbog mjera opreza, od kojih je prva upriličena u 19, a druga u 21.30 sati.

Sam početak programa obilježili su **polaznici radionice Ri Rocka – Žestoki bubnjari toboganski**, koji su u pretprogramu festivala svoje bubnjarske vještine brusili u kultnom Palachu.

Nakon bubnjara snažno je odjeknuo dječji manifest, tzv. **Minifest**, u kojem su djeca poručila: ***Ova nam je godina do sad bila jako teška. Zato nam treba Tobogan. Treba nam uvijek, ali ove godine posebno, makar si od maski vidjeli samo obrve i jedni drugima mahali s dva metra. Uz novi Tobogan, ključan je svaki dan!***

Uslijedio je atraktivan nastup **Triko Cirkus Teatra** iz Zagreba, koji su izveli svoj ulični spektakl Kaleidoskop: Krijesnica. Petero izvođača pokazalo je svoje vještine na jedinstvenoj cirkuskoj konstrukciji, nalik na plohe kaleidoskopa. Akrobati su koristeći šipke i praznine izveli kompleksnu, zabavnu i nadasve atraktivnu koreografiju, na radost okupljene djece, ali i odraslih.

Na kraju otvorenja na Klobučarićevom trgu, osmjehe na lica posjetitelja i ove su godine razvukli svima omiljeni znanci - Kišni razdraganci! Nije tajna da i Riječani obožavaju dječje pjesme **Ivanke & Mrleta**, pa su tako ponovno razveselili sve generacije, uz ples na distanci.

Dječji festival Tobogan ove se godine u Rijeci - Europskoj prijestolnici kulture održava tjedan dana, do 23.7. pod svim mjerama zaštite u borbi protiv korona virusa. **30-ak radionica za djecu te 20-ak javnih događaja**, kao što su projekcije filmova, cirkuski programi, predstave, zanimljive igre, koncerti, kvizovi te izložba i natjecanje, razveselit će djecu Rijeke i sve one koji budu njihovi mali-veliki gosti.

Za one koji ove godine nisu uspjeli doći do ograničenog broja ulaznica, utjeha: **polusatna reportaža** o otvorenju dječjeg festivala Tobogan, bit će emitirana na **Kanalu Ri**, u petak, 17. srpnja u 20 sati te reprizno, u subotu, 18. srpnja u 13.50 sati.

Festival Tobogan financijski podržavaju **Jadrolinija**, **Tower Centar Rijeka**, i poslovni klub **PartneRi**, a nastaje zajedničkim trudom RIJEKE 2020, Art-kina, Gradskog kazališta lutaka Rijeka, Gradske knjižnice Rijeka, Muzeja moderne i suvremene umjetnosti i Vijeća mladih Benčić.

Sve informacije o ovogodišnjem 4. dječjem festivalu Tobogan dostupne su na [www.rijeka2020.eu](http://www.rijeka2020.eu).

Unaprijed zahvaljujem na objavi.

Lena Stojiljković, Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu); Mob: +385 91 612 63 42